CELEX: 32018D0032
Language: el
Date: 2018-11-30 00:00:00
Title: Απόφαση (ΕΕ) 2019/48 της Ευρωπαϊκής Κεντρικής Τράπεζας, της 30ής Νοεμβρίου 2018, σχετικά με την καταβολή του κεφαλαίου της Ευρωπαϊκής Κεντρικής Τράπεζας από τις εθνικές κεντρικές τράπεζες εκτός ζώνης ευρώ και την κατάργηση της απόφασης ΕΚΤ/2013/31 (ΕΚΤ/2018/32)

11.1.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 9/196
               
            
         ΑΠΟΦΑΣΗ (ΕΕ) 2019/48 ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ
         της 30ής Νοεμβρίου 2018
         σχετικά με την καταβολή του κεφαλαίου της Ευρωπαϊκής Κεντρικής Τράπεζας από τις εθνικές κεντρικές τράπεζες εκτός ζώνης ευρώ και την κατάργηση της απόφασης ΕΚΤ/2013/31 (ΕΚΤ/2018/32)
         ΤΟ ΓΕΝΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής τράπεζας, και ιδίως το άρθρο 47,
         Εκτιμώντας τα ακόλουθα:
         
                     (1)
                  
                  
                     Το άρθρο 47 του καταστατικού του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας (εφεξής το «καταστατικό του ΕΣΚΤ») προβλέπει ότι οι εθνικές κεντρικές τράπεζες των κρατών μελών με παρέκκλιση (εφεξής οι «ΕθνΚΤ εκτός ζώνης ευρώ») δεν υποχρεούνται σε καταβολή του εγγεγραμμένου τους κεφαλαίου, εκτός εάν το γενικό συμβούλιο της Ευρωπαϊκής Κεντρικής Τράπεζας (ΕΚΤ) αποφασίσει, με ειδική πλειοψηφία που αντιπροσωπεύει τουλάχιστον τα δύο τρίτα του εγγεγραμμένου κεφαλαίου της ΕΚΤ και τουλάχιστον το ήμισυ των μεριδιούχων, ότι πρέπει να καταβληθεί ένα ελάχιστο ποσό ως συμβολή στις δαπάνες λειτουργίας της ΕΚΤ.
                  
               
                     (2)
                  
                  
                     Το άρθρο 1 της απόφασης ΕΚΤ/2013/31 (1) προβλέπει ότι κάθε ΕθνΚΤ εκτός ζώνης ευρώ καταβάλλει το 3,75 % του μεριδίου της στο εγγεγραμμένο κεφάλαιο της ΕΚΤ με ισχύ από την 1η Ιανουαρίου 2014.
                  
               
                     (3)
                  
                  
                     Η απόφαση (ΕΕ) 2019/43 της Ευρωπαϊκής Κεντρικής Τράπεζας (ΕΚΤ/2018/27) (2) προβλέπει την προσαρμογή της κλείδας κατανομής για την εγγραφή στο κεφάλαιο της ΕΚΤ (εφεξής η «κλείδα κατανομής») σύμφωνα με το άρθρο 29.3 του καταστατικού του ΕΣΚΤ και καθορίζει τις νέες σταθμίσεις που αποδίδονται σε κάθε ΕθνΚΤ στην προσαρμοσμένη κλείδα κατανομής με ισχύ από την 1η Ιανουαρίου 2019 (εφεξής οι «σταθμίσεις στην κλείδα κατανομής»).
                  
               
                     (4)
                  
                  
                     Η ανά πενταετία προσαρμογή της κλείδας κατανομής για την εγγραφή στο κεφάλαιο της ΕΚΤ απαιτεί την έκδοση νέας απόφασης της ΕΚΤ για την κατάργηση της απόφασης ΕΚΤ/2013/31 από την 1η Ιανουαρίου 2019 και τον καθορισμό του ποσοστού του εγγεγραμμένου κεφαλαίου της ΕΚΤ το οποίο υποχρεούνται να καταβάλουν οι ΕθνΚΤ εκτός ζώνης ευρώ με ισχύ από την εν λόγω ημερομηνία,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Ύψος και μορφή εγγεγραμμένου και καταβεβλημένου κεφαλαίου
            Κάθε ΕθνΚΤ εκτός ζώνης ευρώ καταβάλλει το 3,75 % του μεριδίου συμμετοχής της στο εγγεγραμμένο κεφάλαιο της ΕΚΤ με ισχύ από την 1η Ιανουαρίου 2019. Λαμβανομένων υπόψη των νέων σταθμίσεων στην κλείδα κατανομής του άρθρου 2 της απόφασης (ΕΕ) 2019/43 (ΕΚΤ/2018/27), σε κάθε ΕθνΚΤ εκτός ζώνης ευρώ αντιστοιχεί το συνολικό ποσό εγγεγραμμένου και καταβεβλημένου κεφαλαίου που αναγράφεται παραπλεύρως της επωνυμίας της στον πίνακα που ακολουθεί:
            
                        ΕθνΚΤ εκτός ζώνης ευρώ
                     
                     
                        Εγγεγραμμένο κεφάλαιο την 1η Ιανουαρίου 2019
                        (σε ευρώ)
                     
                     
                        Καταβεβλημένο κεφάλαιο την 1η Ιανουαρίου 2019
                        (σε ευρώ)
                     
                  
                        Българска народна банка
                        (Εθνική Τράπεζα της Βουλγαρίας)
                     
                     
                        92 131 635,17 
                     
                     
                        3 454 936,32 
                     
                  
                        Česká národní banka
                     
                     
                        175 062 014,33 
                     
                     
                        6 564 825,54 
                     
                  
                        Danmarks Nationalbank
                     
                     
                        162 223 555,95 
                     
                     
                        6 083 383,35 
                     
                  
                        Hrvatska narodna banka
                     
                     
                        61 410 265,11 
                     
                     
                        2 302 884,94 
                     
                  
                        Magyar Nemzeti Bank
                     
                     
                        144 492 194,37 
                     
                     
                        5 418 457,29 
                     
                  
                        Narodowy Bank Polski
                     
                     
                        563 636 468,10 
                     
                     
                        21 136 367,55 
                     
                  
                        Banca Naţională a României
                     
                     
                        264 887 922,99 
                     
                     
                        9 933 297,11 
                     
                  
                        Sveriges Riksbank
                     
                     
                        273 028 328,31 
                     
                     
                        10 238 562,31 
                     
                  
                        Bank of England
                     
                     
                        1 552 024 563,60 
                     
                     
                        58 200 921,14 
                     
                  
         
            Άρθρο 2
            Αναπροσαρμογή καταβεβλημένου κεφαλαίου
            
               1.   Κάθε ΕθνΚΤ εκτός ζώνης ευρώ, δεδομένου ότι έχει ήδη καταβάλει το 3,75 % του μεριδίου συμμετοχής της στο εγγεγραμμένο κεφάλαιο της ΕΚΤ, όπως αυτό ισχύει έως την 31η Δεκεμβρίου 2018 βάσει της απόφασης ΕΚΤ/2013/31, μεταβιβάζει στην ΕΚΤ συμπληρωματικό ποσό ή, κατά περίπτωση, λαμβάνει από την ΕΚΤ επιστροφή ποσού με σκοπό την επίτευξη των ποσών της τρίτης στήλης του πίνακα του άρθρου 1.
            
            
               2.   Όλες οι μεταβιβάσεις ποσών βάσει του παρόντος άρθρου πραγματοποιούνται σύμφωνα με την απόφαση (ΕΕ) 2019/45 (ΕΚΤ/2018/29) (3).
            
         
         
            Άρθρο 3
            Έναρξη ισχύος και κατάργηση
            
               1.   Η παρούσα απόφαση αρχίζει να ισχύει την 1η Ιανουαρίου 2019.
            
            
               2.   Η απόφαση ΕΚΤ/2013/31 καταργείται από την 1η Ιανουαρίου 2019.
            
            
               3.   Κάθε αναφορά στην απόφαση ΕΚΤ/2013/31 θεωρείται ότι γίνεται στην παρούσα απόφαση.
            
         
         
            Φρανκφούρτη, 30 Νοεμβρίου 2018.
            
               
                  Ο Πρόεδρος της ΕΚΤ
               
               Mario DRAGHI
            
         
         
            (1)  Απόφαση ΕΚΤ/2013/31 της 30ής Αυγούστου 2013, σχετικά με την καταβολή του κεφαλαίου της Ευρωπαϊκής Κεντρικής Τράπεζας από τις εθνικές κεντρικές τράπεζες εκτός ζώνης ευρώ (ΕΕ L 16 της 21.1.2014, σ. 63).
         
            (2)  Απόφαση (ΕΕ) 2019/43 της Ευρωπαϊκής Κεντρικής Τράπεζας, της 29ης Νοεμβρίου 2018, σχετικά με τα ποσοστά των μεριδίων συμμετοχής των εθνικών κεντρικών τραπεζών στην κλείδα κατανομής για την εγγραφή στο κεφάλαιο της Ευρωπαϊκής Κεντρικής Τράπεζας και την κατάργηση της απόφασης ΕΚΤ/2013/28 (ΕΚΤ/2018/27) (βλέπε σελίδα 178 της παρούσας Επίσημης Εφημερίδας).
         
            (3)  Απόφαση (ΕΕ) 2019/45 της Ευρωπαϊκής Κεντρικής Τράπεζας, της 29ης Νοεμβρίου 2018, σχετικά με τη θέσπιση λεπτομερών διατάξεων για τις μεταβιβάσεις μεριδίων κεφαλαίου της Ευρωπαϊκής Κεντρικής Τράπεζας μεταξύ των εθνικών κεντρικών τραπεζών και για την αναπροσαρμογή του καταβεβλημένου κεφαλαίου (ΕΚΤ/2018/29) (βλέπε σελίδα 183 της παρούσας Επίσημης Εφημερίδας).